钦定古今图书集成/明伦汇编/闺媛典/第088卷 > 蒋氏女
## 钦定古今图书集成/明伦汇编/闺媛典/第088卷 > 蒋氏女

按《常熟县志》：蒋氏女名织素，父暹，母王，识文义，尝以
古今忠孝事为之讲论，织素晨夕礼佛诵经，超然有
出世之想。闻媒妁言，即乞死。或乞为尼，父母不悦，引
赵普女语之。里妪持钱乞绣，织素辞曰：“女子手迹，不
可轻示人。”母没，哀毁呕血，目尽枯眚，两欲从死，皆以
救得免。父为仇所讼，织素自慎，不能白其冤，痛哭曰：
“彼缇萦何人哉？”乙酉六月，海寇至福山，将犯城，父谋
避僻所。织素曰：“盗贼满地，何能自全？”夜衣净服，焚香
向母柩前长跪，唪《金经》毕，以泉煮茶进父。父命之睡。
迨晓，数呼之，不应。启户视之，已缢死矣。